**Информация във връзка с рехабилитация на републикански път III-866 „Смолян-Девин-Кричим-Стамболийски“**

Регионалният съвет за развитие на Южен централен район е взимал многократно отношение относно лошото състоянието на републикански път III-866 „Смолян-Девин-Кричим-Стамболийски“ и стратегическото му значение за района като последното решение, касаещо осигуряване на средства за ремонт на пътя, е взето на 18.06.2015г. на съвместно заседание на Регионалния съвет за развитие (РСР) на Регионалния координационен комитет (РКК) на Южен централен район (ЮЦР) в гр. Кърджали. На заседанието по предложение на Кмета на Община Кричим – г-н Атанас Калчев, е взето следното решение:

**Решение №3:** Регионалният съвет за развитие на Южен централен район подкрепя искането за осигуряване на целеви средства за частична реконструкция и цялостна рехабилитация на републикански път III-866 „Смолян-Девин-Кричим-Стамболийски“ I-8 участък от км.88+270 до км.112+620.

Решението е изпратено до Министерство на регионалното развитие и благоустройството (МРРБ) и Агенция "Пътна инфраструктура" (АПИ).

Републиканският път е определен като приоритетен от МРРБ в съответствие с Методика и критерии за приоритизиране на пътни отсечки, разработени от АПИ, като осигуряващ връзка на региона с трансевропейската транспортна мрежа (TEN-T). В резултат на това пътят е включен в инвестиционната програма на АПИ, която се финансира от Оперативна програма "Региони в растеж" 2014-2020г., Управляващ орган на която е МРРБ. В тази връзка АПИ е подала три проектни предложения по ОПРР 2014-2020г., по които са сключени договори за безвъзмездна финансова помощ за ремонт и рехабилитация на три участъка както следва:

Проект „Лот 22 "Път III-866 Михалково - Граница ОПУ Смолян от км 66+857 до км 88+050, с обща дължина 21.193 км, Област Смолян", договор за БФП № BG16RFOP001-7.001-0022-C03 на стойност 30 536 739,74 лв.

Срок на изпълнение: 13.04.2017 – 13.04.2020г.

Статус на проекта: На 12.07.2018г. е подписан договор с изпълнител на планираните строително-монтажните работи. Строителната площадка е открита.

Проект „Лот 23 "Път III-866 Граница ОПУ Пловдив - Кричим от км 88+050 до км 103+341, с обща дължина 15.291 км, Област Пловдив и Област Смолян", договор за БФП № BG16RFOP001-7.001-0023-C01 на стойност 23 639 706,14 лв.

Срок на изпълнение: 12.04.2017 – 12.04.2020 г.

Статус на проекта: На 14.08.2018г. е подписан договор с изпълнител на планираните строително-монтажните работи. Предстои стартиране на строителството.

Проект „Лот 24 "Път III-866 Смолян - Стойките - Широка лъка от км 8+225.53 до км 11+557.32 и от км 26+600 до км 50+484.86, с обща дължина 27.217 км, Област Смолян", договор за БФП № BG16RFOP001-7.001-0024-C01 на стойност 29 105 256,80 лв. (БФП- 24 930 786,51).

Срок на изпълнение: 19.07.2017г. – 19.07.2020г.

Статус на проекта: Провеждат се процедури за възлагане на обществени поръчки за основните дейности.

В резултат на изпълнението на трите проекта по ОПРР 2014-2020г. до средата на 2020г. ще бъдат реконструирани и рехабилитирани над 63 км от третокласния път III-866 „Смолян-Девин-Кричим-Стамболийски“, което ще окаже множество положителни ефекти за развитието на Южен централен район и Област Смолян.